b'\n_START_ARTICLE_\nAustrumu ielejas olings\n_START_SECTION_\nSistem\xc4\x81tikas izmai\xc5\x86as\n_START_PARAGRAPH_\n2013. gad\xc4\x81, balstoties uz jaun\xc4\x81kajiem morfolo\xc4\xa3iskajiem un \xc4\xa3en\xc4\x93tiskajiem p\xc4\x93t\xc4\xabjumiem, tika veiktas izmai\xc5\x86as olingu \xc4\xa3int\xc4\xab. Allena olings (Bassaricyon alleni) tika apvienots ar Bedarda olingu (Bassaricyon beddardi) un sugai tika dots jauns nosaukums - austrumu ielejas olings. Tuv\xc4\x81kais radinieks austrumu ielejas olingam ir rietumu ielejas olings (Bassaricyon medius), ab\xc4\x81m sug\xc4\x81m sadaloties apm\xc4\x93ram pirms 1,3 miljoniem gadu.\n_START_SECTION_\nIzskats un \xc4\xabpa\xc5\xa1\xc4\xabbas\n_START_PARAGRAPH_\nAustrumu ielejas olings ir nedaudz maz\xc4\x81ks par zieme\xc4\xbcu olingu, bet tas ir liel\xc4\x81ks par mazo olingu. Sal\xc4\xabdzinot ar rietumu ielejas olingu, austrumu olings ir liel\xc4\x81ks par rietumu olinga nomin\xc4\x81lpasugu (Bassaricyon medius medius), kas dz\xc4\xabvo Dienvidamerik\xc4\x81 uz rietumiem no Andu kalniem, un apm\xc4\x93ram vien\xc4\x81 lielum\xc4\x81 ar Panam\xc4\x81 dz\xc4\xabvojo\xc5\xa1o rietumu olinga pasugu (B. m. orinomus). Ar\xc4\xab br\xc5\xabnpel\xc4\x93kais ka\xc5\xbeoks ir nedaudz tum\xc5\xa1\xc4\x81ks nek\xc4\x81 rietumu ielejas olingam. Tam ir slaids \xc4\xb7ermenis, \xc4\xabsas k\xc4\x81jas, \xc4\xbcoti gara aste, kas ir gar\xc4\x81ka par \xc4\xb7ermeni. Galvas forma nedaudz saplacin\xc4\x81ta, ausis nelielas, noapa\xc4\xbcotas un novietotas plati. \xc4\xb6erme\xc5\x86a garums ir apm\xc4\x93ram 30\xe2\x80\x9445 cm, aste nedaudz gar\xc4\x81ka par \xc4\xb7ermeni (40\xe2\x80\x9453 cm), svars apm\xc4\x93ram 1,1\xe2\x80\x941,5 kg.\n_START_SECTION_\nUzved\xc4\xabba\n_START_PARAGRAPH_\nAustrumu ielejas olings ir vientu\xc4\xbcnieks un visu dz\xc4\xabvi pamat\xc4\x81 pavada kok\xc4\x81. Pa dienu gu\xc4\xbc koka dobum\xc4\x81, pa nakti dodas bar\xc4\xabbas mekl\xc4\x93jumos, bet no r\xc4\xabta atgrie\xc5\xbeas sav\xc4\x81 mig\xc4\x81. Lai ar\xc4\xab olings ir vis\xc4\x93d\xc4\x81js, tas pamat\xc4\x81 barojas ar aug\xc4\xbciem, nekt\xc4\x81ru un ziediem. Retas reizes tas barojas ar\xc4\xab ar kukai\xc5\x86iem un s\xc4\xabkiem dz\xc4\xabvniekiem. Par vairo\xc5\xa1anos savva\xc4\xbc\xc4\x81 \xc5\xa1ai sugai tr\xc5\xabkst datu, bet k\xc4\x81 visiem olingiem ar\xc4\xab austrumu olingiem nav izteiktas p\xc4\x81ro\xc5\xa1an\xc4\x81s sezonas.'